
A TISZA-TÓ FALUSI-ÉS ÖKOTURIZMUSA

Kulcsszavak: Tisza-tó falusi- és ökoturizmusa
TDK dolgozatom témájául a Tisza-tó falusi- és ökoturizmusát választottam, mert a turizmuson belül ez a fő érdeklődési köröm. Munkámmal pedig szeretnék hozzájárulni a falusi- és ökoturizmus fejlesztéséhez. Választásom a Tisza-tó környékének elemzésére esett, mert fontosnak tartom, hogy ez a terület is népszerűvé váljon.
A Tisza-tavat azért választottam, mert különbözik a többi tótól mégpedig abban, hogy ezt az ember alkotta mesterségesen, mégis egyedülálló, ritka és védett flóra, illetve fauna vette birtokba. Az ökoturizmus éppen e miatt az érintetlen természet miatt kiemelkedő. Erre építhették rá a szintén egyedi Tisza-tavi Madárrezervátumot, ami már 1999 óta a világörökség része és a 2012-ben nyílt Tisza-tavi Ökocentrumot.
Mivel a Tisza-tó körül van véve csendes kis falukkal, így adta magát, hogy kialakuljon a falusi turizmus. A falusi turizmus mindenki számára mást jelent, nem csak országonként változik ez a fogalom, hanem tájanként is. Itt a Tisza-tónál inkább a régi tájházak, tárgyak, hagyományok, mesterségek, múzeumok és természetesen a falu hangulata elégíti ki az idelátogató falusi érdeklődését.
Kutatásom során a kérdőívet választottam kutatási módszerként. Két kérdőívet készítettem, egyet a vendéglátóknak és egyet a turistáknak. A turistáknak összeállított kérdéssor során az volt a célom, hogy válasz kapjak arra a feltevésemre, hogy van-e kereslet a falusi- és ökoturizmusra. A vendéglátóknak összeállított kérdőívből pedig arra, hogy ők hogyan látják a helyi turizmus és a vendégforgalom növekedett-e az utóbbi években, illetve az adatok elemzéséhez statisztikai módszereket is alkalmaztam. Kutatásom során két mélyinterjút is készítettem, (egyet Molnár Anitával a Magyar Turizmus Zrt. Tisza-tavi régió marketingigazgatójával és egyet Simon Rózsával, a Simon Falusi Vendégház tulajdonosával) és egy SWOT analízist is összeállítottam.
Statisztikai módszerként függetlenségvizsgálatot, asszociációs vizsgálatot és intervallumbecslést (átlagra- és értékösszegre) alkalmaztam.
Kutatási célkitűzésem az volt, hogy megvizsgáljam szükséges-e a Tisza-tó falusi- és ökoturizmusának fejlesztése és, ha igen, akkor mely területek azok, melyek leginkább fejlesztésre szorulnak.
Kutató munkám során arra a következtetésre jutottam, hogy a falusi- és ökoturizmus tekintetében a Tisza-tó környékének fejlesztése szükséges, amit a kapott eredményeim is alátámasztanak.



